Diari Oficial de la Generalitat Valenciana


Sumari del DOGV 9041, del 15-03-2021 (2021/2784)

RESOLUCIÓ de 12 de març de 2021, de la consellera de Justícia, Interior, i Administració Pública, per la qual s'aproven les relacions de llocs de treball de la Presidència i de les conselleries de la Generalitat, així com dels organismes i entitats els llocs de treball i el personal de les quals són gestionats per la conselleria competent en matèria de funció pública.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9041

Data del DOGV
:   15-03-2021

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2021/2784


Data del document
:   12-03-2021

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública
    * personal
    * concurs administratiu

RESOLUCIÓ de 12 de març de 2021, de la consellera de Justícia, Interior, i Administració Pública, per la qual s'aproven les relacions de llocs de treball de la Presidència i de les conselleries de la Generalitat, així com dels organismes i entitats els llocs de treball i el personal de les quals són gestionats per la conselleria competent en matèria de funció pública. [2021/2784]  
La Llei 10/2010, de 9 de juliol, de la Generalitat, d'ordenació i gestió de la Funció Pública valenciana (d'ara endavant LOGFPV), configura les relacions de llocs de treball com un instrument tècnic a través del qual l'administració organitza, racionalitza i ordena el seu personal per a una eficaç prestació del servei públic, regulant-les en els seus articles 41, 42 i 43.  
El desenvolupament reglamentari ha sigut efectuat pel Decret 56/2013, de 3 de maig, del Consell, pel qual s'estableixen els criteris generals per a la classificació dels llocs de treball, i el procediment d'elaboració i aprovació de les relacions de llocs de treball de l'Administració de la Generalitat.  
Les citades normes preveuen, en els seus articles 43 i 27, respectivament, que les relacions de llocs de treball es publiquen en el Diari Oficial de la Generalitat Valenciana, almenys una vegada a l'any, sent publicades per última vegada de forma íntegra en data 16 d'octubre de 2020 (DOGV 8927), mitjançant Resolució de 13 d'octubre de 2020, de la consellera de Justícia, Interior i Administració Pública, per la qual s'aproven les relacions de llocs de treball de la Presidència i de les conselleries de la Generalitat, així com dels organismes i entitats els llocs de treball i el personal de les quals són gestionats per la conselleria competent en matèria de funció pública.  
Així mateix, en data 19 de novembre de 2020, es va publicar (DOGV 8956) la Resolució de 17 de novembre de 2020, de la consellera de Justícia, Interior i Administració Pública, per la qual es van actualitzar les relacions de llocs de treball de la Conselleria d'Hisenda i Model Econòmic, i Conselleria d'Educació, Cultura i Esport.  
Quant al seu contingut, de conformitat amb l'article 42 de la LOGFPV, i respecte de la Presidència i de les conselleries en què s'organitza l'Administració de la Generalitat, aquestes relacions de llocs de treball recullen tots els llocs de naturalesa funcionarial, laboral i eventual, amb tots els elements de la classificació que es preveu en el citat article i, de conformitat amb les previsions de la normativa vigent, inclouen també els llocs de treball dels organismes del sector públic de la Generalitat que han de ser gestionats per la conselleria competent en matèria de funció pública; en tot cas, els llocs de naturalesa jurídica funcionarial i, quan les lleis de creació dels ens ho prevegen, els llocs de naturalesa laboral.  
Les relacions de llocs de treball que s'aproven recullen la modificació de la classificació dels llocs de treball de periodistes, així com dels ajudants de manteniment del Palau, de la qual es va donar compte en la Comissió Mixta per a l'Estudi de Llocs de treball (CMEPT), del dia 2 febrer de 2021.  
D'altra banda, a través de la present resolució es rectifica una errada material reproduïda tant en la Resolució de 13 d'octubre de 2020, com en l'actualització de data de 17 de novembre de 2020, respecte a l'adscripció orgànica de determinats llocs d'educador d'educació especial.  
  
El 3 de juliol de 2018, en l'àmbit de negociació de la Mesa Sectorial de Funció Pública, es van subscriure per unanimitat tres acords entre el secretari autonòmic de Justícia, Administració Pública, Reformes Democràtiques i Llibertats Públiques, i les organitzacions sindicals, sobre millora de les condicions de treball del personal educador d'educació especial, educador d'educació infantil i del personal fisioterapeuta.   
En els tres acords es decideix modificar les funcions i tasques que tenen assignades aquests col·lectius. Així mateix, s'acorda que els llocs de treball de caràcter no permanent d'educador d'educació especial, s'adscriurien als serveis psicopedagògics escolars de sector (SPES), que es determinen per la Conselleria competent en educació.  
En data 18 de juliol de 2018, pel director general de Centres i Personal Docent, es va proposar els SPES a què s'havien d'adscriure els llocs d'educador d'educació especial de caràcter no permanent, materialitzant-se aquesta adscripció per resolució de la Direcció General de Funció publica de data 8 d'agost de 2018.  
No obstant això, i per un problema informàtic de l'aplicació HUMAN1, quan es van generar els llistats per a publicar les relacions de llocs de 13 d'octubre i 17 de novembre citades, en determinats llocs de treball d'educador d'educació especial apareixia com a adscripció orgànica l'anterior al 8 d'agost de 2018, és a dir, el centre educatiu al qual estava adscrit, però quant a la localitat respectava la del SPES al qual legalment estava adscrit.  
D'altra banda, des del 13 d'octubre de 2020 fins ara, s'han dictat normes organitzatives la transposició de les quals en les estructures dels òrgans que regulen, veuen el seu reflex en aquesta relació de llocs de treball que s'aprova.  
Les relacions de llocs de treball han sigut incloses en l'ordre del dia de les reunions de la Mesa Sectorial de Funció Pública i de la Comissió d'Interpretació, Vigilància i Estudi del II Conveni col·lectiu del Personal Laboral al servei de l'Administració Autonòmica, del dia 9 de març de 2020.  
La Direcció General de Pressupostos de la Conselleria d'Hisenda i Model Econòmic, ha informat favorablement sobre l'existència de dotació pressupostària dels llocs de treball continguts en aquestes relacions, en compliment del que s'estableix en els articles 34.2 i 41.2 de la LOGFPV i article 26 del Decret 56/2013, de 3 de maig, del Consell.  
  
D'acord amb el que disposen els articles 9.1.d i 43.1 de la Llei 10/2010 de 9 de juliol, d'ordenació i gestió de la Funció Pública valenciana, i de l'article 26 del Decret 56/2013, de 3 de maig, del Consell, la competència per a aprovar les relacions de llocs de treball correspon a la persona titular de la conselleria competent en matèria de funció pública.  
  
En virtut de tot l'exposat, vista la proposta efectuada per la Direcció General de Funció Pública, i d'acord amb el que disposen els articles 9.1, lletra d), i 43.1 de la Llei 10/2010, de 9 de juliol, d'ordenació i gestió de la Funció Pública valenciana, i de l'article 26 del Decret 56/2013, de 3 de maig, del Consell, que atorguen la competència per a aprovar les relacions de llocs de treball a la persona titular de la conselleria competent en matèria de funció pública, resolc:  
  
  
Primer  
Aprovar les relacions de llocs de treball, que figuren en els annexos que acompanyen aquesta resolució, i que corresponen a les conselleries, organismes i entitats següents:  
1. Presidència de la Generalitat  
2. Vicepresidència i Conselleria d'Igualtat i Polítiques Inclusives  
3. Vicepresidència Segona i Conselleria d'Habitatge i Arquitectura Bioclimàtica  
4. Conselleria d'Hisenda i Model Econòmic  
5. Conselleria de Justícia, Interior i Administració Pública  
6. Conselleria d'Educació, Cultura i Esport  
7. Conselleria de Sanitat Universal i Salut Pública  
8. Conselleria d'Economia Sostenible, Sectors Productius, Comerç i Treball  
9. Conselleria d'Agricultura, Desenvolupament Rural, Emergència Climàtica i Transició Ecològica  
10. Conselleria de Política Territorial, Obres Públiques i Mobilitat  
11. Conselleria d'Innovació, Universitats, Ciència i Societat Digital  
  
12. Conselleria de Participació, Transparència, Cooperació i Qualitat Democràtica  
13. Labora Servei Valencià d'Ocupació i Formació  
14. Agència Tributària Valenciana  
15. Institut Valencià de la Joventut (IVAJ)  
16. Institut Valencià d'Investigacions Agràries (IVIA)  
17. Institut Valencià de Seguretat i Salut en el Treball (INVASSAT)  
  
18. Institut Cartogràfic Valencià  
19. Agència Valenciana de Foment i Garantia Agrària  
20. Agència Valenciana de Seguretat i Resposta a les Emergències  
21. Autoritat de Transport Metropolità de València  
22. Institut Superior d'Ensenyaments Artístics de la Comunitat Valenciana (ISEACV)  
23. Agència Valenciana d'Avaluació i Prospectiva (AVAP)  
24. Institut Valencià de Cultura  
25. Institut Valencià d'Atenció Social i Sanitària (IVASS)  
26. Entitat Pública de Sanejament d'Aigües Residuals de la Comunitat Valenciana  
27. Agència Valenciana de la Innovació  
28. Corporació Valenciana de Mitjans de Comunicació.  
  
Segon  
La present resolució tindrà efectes des de l'endemà de la publicació en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, es podrà interposar potestativament recurs de reposició davant el mateix òrgan que ha dictat l'acte, en el termini d'un mes a comptar des de l'endemà de la publicació, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o bé, recurs contenciós administratiu en el termini de dos mesos davant el jutjat contenciós administratiu competent, d'acord amb el que disposen els articles 8 i 14 de la Llei 29/1998, de 13 de juliol, reguladora de la jurisdicció contenciosa administrativa, sense perjudici de qualsevol altre que s'estime escaient.  
  
  
València, 12 de març de 2021.- La consellera de Justícia, Interior i Administració Pública: Gabriela Bravo Sanestanislao.